– Սեպագրերում բազմաթիվ են տեղեկությունները կուրացվող կամ այլ կերպ խեղվող կանանց մասին: Ուշագրավ է, որ նվաճումներին ուղեկցող դաժանությունները ասորեստանյան հասարակությանը կանգնեցրել էին ընտրության առջև: Քիթ կամ ականջ չունեցող կանանց թիվն այնքան էր մեծացել, որ ստեղծված կացությունն անհանգստացնում էր: Կանայք փողոց դուրս գալիս սկսեցին իրենց դեմքերը ծածկել հատուկ քողերով: Որոշ մահմեդական երկրներում լայն տարածում ստացած այս սովորույթը սկզբնավորվել է հենց Ասորեստանում՝ այս վայրենի սովորության հետևանքով: Ընդ որում, հարճերը և ստրկուհիները դաժանորեն պատժվում էին հասարակական վայրերում ծածկած դեմքով երևալու համար: Այնպես որ ճիշտ է այն ենթադրությունը, թե դեմքի ծածկոց կրող ազատ կինը դրանով ազատվում էր իր անպատվությունն ի ցույց դնելուց: